|  |  |  |
| --- | --- | --- |
|  | Flere gode år på arbejdsmarkedet | 31. maj 2018 |

# Seniorpolitik halter på arbejdspladserne

En spørgeskemaundersøgelse, som Epinion har lavet for LO, viser, at mange lønmodtagere er ansat på arbejdspladser hvor der ikke tages særlige hensyn til seniorer.

Kun hver fjerde lønmodtager svarer ja til at de er ansat på en arbejdsplads, der har en nedskrevet seniorpolitik og under halvdelen af de over 55 årige lønmodtagere eller arbejdsløse[[1]](#footnote-1) mener at ledelsen lytter til seniorernes ønsker om opgaver, arbejdstid o. lign. Kun hver sjette lønmodtager mener, at seniorer tilbydes andre/tilpassede job, hvis de har behov for det.

Undersøgelsen afdækker, at hver anden efterlønsmodtager og folkepensionist ville være blevet længere på arbejdsmarkedet, hvis der var blevet lyttet mere til dem i relation til deres behov for at gå ned i tid, bedre muligheder for tilpasning af arbejdsopgaver eller fået mindre fysisk eller psykisk belastende arbejde mv.

Tallene vidner således om, at en stor del af seniorerne på arbejdsmarkedet ikke oplever at der bliver taget særligt hensyn til dem.

Set i lyset af den stigende pensionsalder er det vigtigt at der skabes muligheder for at seniorerne kan opleve en værdig tilbagetrækning fra arbejdsmarkedet. Tallene vidner om at der er behov for at flere virksomheder end i dag fører en aktiv seniorpolitik. Hvis ikke dette sker, kan det frygtes at flere seniorer må tilbringe de sidste år på arbejdsmarkedet indtil pensionsalderen på offentlig forsørgelse hvilket både har menneskelige omkostninger og omkostninger for samfundet i form af udgifter til offentlig forsørgelse og øget sygdomsbehandling.

Omvendt vil en bedre seniorpolitik kunne medvirke til at fastholde flere af de seniorer som gerne vil blive på arbejdsmarkedet og bidrage til samfundet.

For at inspirere virksomhederne til at føre en seniorpolitik der tager hensyn til at seniorerne er forskellige og derfor har forskellige behov, har LO tidligere udgivet ”elementer i en god seniorpolitik”. Virksomheder der ønsker at forbedre seniorpolitikken for virksomhedens seniorer, kan med fordel tage udgangspunkt i LO’s bud på en god lokal seniorpolitik.

Regeringen har netop nedsat en seniortænketank. Den manglende udbredelse af seniorpolitikken på virksomhederne viser, at der er et stort behov for seniortænketanken.

**Dokumentation:**

* Kun hver fjerde lønmodtager svarer ja til at de er ansat på en arbejdsplads, der har en nedskrevet seniorpolitik
* Hver anden lønmodtager mener at der ikke eller kun i mindre grad tages særlige hensyn til ældre medarbejdere på arbejdspladsen
* Kun hver sjette lønmodtager mener, at seniorer tilbydes andre/tilpassede job, hvis de har behov for det
* Kun hver tredje oplever, at seniorer tilbydes nedsat arbejdstid, hvis de har behov for det.
* Mindre end hver anden lønmodtager eller arbejdsløs over 55 år oplever, at ledelsen lytter til deres ønsker om opgaver, arbejdstid o.lign.
* Hver anden efterlønsmodtager og folkepensionist ville være blevet længere på arbejdsmarkedet, hvis de kunne være gået ned i tid, bedre muligheder for tilpasning af arbejdsopgaver eller fået mindre fysisk eller psykisk belastende arbejde.

Undersøgelsen er gennemført af Epinion i november 2017. De fleste spørgsmål er stillet til ”lønmodtagere, arbejdsløse og langtidssyge” og antallet af besvarelser for denne gruppe er 3.484.

Spørgsmålet om hvorvidt lønmodtageren oplever at ledelsen lytter til deres ønsker om opgaver, arbejdstid o. lign. er dog kun stillet til over 55 årige. Antallet af besvarelser af dette spørgsmål udgør 964 personer.

Spørgsmålet om hvorvidt man ville være blevet længere tid på arbejdsmarkedet, hvis man kunne være gået ned i tid, fået mindre fysisk arbejde mv er kun stillet til efterlønsmodtagere og folkepensionister uden bijob. Her indgår 1.112 personer i besvarelserne.

1. Helt præcist er det gruppen af ”lønmodtagere, arbejdsløse, langtidssyge, eller enten efterlønsmodtagere eller folkepensionister med bijob” som er født tidligere end 1963 som er blevet spurgt. [↑](#footnote-ref-1)